Só bevorder 'n mens goeie buurmanskap - Jou Gesin | Solidariteit WêreldJou Gesin | Solidariteit Wêreld
Tuis › Artikels › Só bevorder 'n mens goeie buurmanskap
Só bevorder 'n mens goeie buurmanskap
Of dit nou mense is wat al lank in die buurt woon, of bure wat pas in die straat of kompleks ingetrek het, goeie buurmanskap hou vir almal voordele in. 'n Goeie verhouding met die bure skep veiliger en vriendeliker gemeenskappe. Boonop verseker dit 'n omgewing waar almal gemaklik en tuis voel. Hier is 'n paar wenke vir die bevordering van goeie buurmanskap.
Gaan verwelkom nuwe intrekkers en toon belangstelling. Neem gerus 'n eet- en drinkding saam – wanneer 'n mens besig is met aflaai en uitpak, is daar min tyd om kos voor te berei. Baie mense is gesteld op hul privaatheid, en sal nie sommer hulp aanvaar nie, maar dit weerhou jou nie daarvan om hulp met die uitpakkery aan te bied nie.
Sodra hulle gevestig is, nooi hulle vir koffie of vir ete of reël 'n straat- of kompleksbraai, sodat hulle ook die ander bure kan ontmoet.
Lig hulle in oor waar die naaste winkelsentrum, vulstasie, biblioteek, kerke, skole, hospitaal en mediese praktisyns, haarkapper en ander plekke van belang is. Jy kan ook ' 'n lys van belangrike kontaknommers voorsien.
Deel die buurt se veiligheidsinligting: Verskaf 'n lys van noodnommers (die naaste polisiestasie, ambulans en brandweerdiens, buurtwag en gemeenskapspolisiëringsforum). Indien julle buurt 'n WhatsApp-groepie het, nooi jul nuwe bure om daarby aan te sluit.
– Wanneer jou bure vir 'n naweek of vakansie weggaan, bied aan om hul troeteldiere en plante te versorg.
– Bied aan om mekaar se kinders in 'n noodsituasie op te pas.
– Indien die bure vervoerprobleme het, of weens omstandighede nie self by 'n winkel kan uitkom nie, bied aan om noodsaaklike inkopies vir hulle te doen wanneer jy self moet gaan, of bied 'n saamrygeleentheid aan winkels, biblioteek, kerk, skool of werk toe.
– Bied aan om jou bure se gras te sny indien hulle nie fisies in staat is om dit self te doen nie (soos 'n bejaarde persoon, of iemand wat gestremd is) of vir 'n enkelma.
– Wanneer jou buurvrou siek is/in die hospitaal is, bied aan om na die kinders om te sien, kos te maak en inkopies te doen.
Betrek die bure by 'n saamryklub om kinders by die skool of buitemuurse aktiwiteite te gaan af- en oplaai.
Hou jou erf en sypaadjie skoon en netjies. As alle inwoners hul kant bring, dra dit by tot 'n skoon, netjiese en aangename omgewing waarop al die inwoners trots kan wees. Ongelukkig het een slordige erf 'n negatiewe effek op die voorkoms van die hele straat.
Hou jou troeteldiere (veral honde) in die erf om te verseker dat hulle nie 'n gevaar vir die bure, die bure se kinders of verkeer in die buurt is nie.
Beperk lawaai – dis onbedagsaam om jou musiek so hard te speel dat jou bure dit hoor (veral as julle nie dieselfde musieksmaak het nie). Waarsku die bure vroegtydig indien julle met uitsondering 'n lawaaierige partytjie beplan en sê tot hoe laat die lawaai sal aanhou. Moenie gras sny op tye wanneer die meeste mense gewoonlik slaap nie.
Wanneer jy in die buurt gaan stap of draf, groet vriendelik wanneer jy die bure sien. Dis nie nodig dat jy met elkeen 'n geselsie aanknoop nie.
Deel gerus 'n baksel botterbroodjies, pannekoek, vetkoek of ander lekkerny met die bure.
Vermy skinderpraatjies: Wat in jou bure se huise aangaan, het niks met jou te make nie, tensy dit krimineel van aard is. 'n Enkele brokkie (waar of onwaar inligting) of onsensitiewe praatjies oor jou bure kan soos 'n veldbrand deur die buurt versprei en mense onnodig in 'n slegte lig stel. Ongelukkig kry die waarheid altyd 'n stertjie.
Dis maklik om 'n oorlas van jouself te maak, veral in 'n kompleks of aftreeoord waar mense se privaatheid weens die afwesigheid van heinings makliker binnegedring kan word. Waak daarteen.
Onthou: Goeie buurmanskap beteken nie dat jy vriende met elke gesin of persoon in die buurt of kompleks moet wees nie. Dit wys net dat jy omgee en jou bure se belange op die hart dra.